# Braille-neuvottelukunnan toimintakertomus 2019

## Braille-neuvottelukunta 1.5.2018–30.4.2022

Puheenjohtaja:

Koulutussuunnittelija Eeva-Liisa Koskinen, NKL.

Jäsenet:

Oppimateriaalisuunnittelija Lauri Kannas, Celia

Erityisasiantuntija Riitta Korhonen, Kotus  
Filosofian maisteri Teemu Kuusisto   
Ohjaava opettaja Tuija Piili-Jokinen, Oppimis- ja ohjauskeskus Onerva

Erityisasiantuntija Antti Raike, Aalto yliopisto  
Ammatillinen erityisopettaja Maria von Rutenberg, Ammattiopisto Live

Asiantuntijajäsenet:

Pistekirjoitusvastaava Tessa Bamberg, FSS

Oppimateriaalisuunnittelija Essi Aura, Celia.

Sihteeri: suunnittelija Marjo Kauttonen, Celia.

## Kokoukset

Braille-neuvottelukunta kokoontui vuoden aikana 7 kertaa. Kokoukset pidettiin Celian tiloissa.

## Muu toiminta

Neuvottelukunnasta koottiin työryhmä suunnittelemaan oppimateriaalia aikuisena näkövammautuneille pistekirjoituksen opiskelijoille. Lukemistot sisältävät helppoja ja lyhyitä aikuista kiinnostavia tekstejä. Ne on tarkoitettu käytettäväksi erityisesti aapisen jälkeen ennen varsinaisiin kirjoihin ja muihin laajempiin aineistoihin siirtymistä.

Eeva-Liisa Koskisen vetämän työryhmän työhön osallistuivat Riitta Korhonen, Maria Rutenberg, Tessa Bamberg ja Marjo Kauttonen. Huhtikuussa 2019 saatiin valmiiksi kolme pistelukemistoa: Ruoka, Terveys ja hyvinvointi sekä Luonto ja sää. Kukin lukemisto on yhden vihkon mittainen ja lainattavissa Celianetista.

Neuvottelukunnan julkaisuja on tilattu yhteensä 183 kappaletta (90 v. 2018).

Suurin osa tilauksista on ollut Lukemisen iloa ja Alkupiste aapiskirjoja. Tilausten suurempaa määrää saattaisi selittää osittain Lukemisen iloa -kirjasta otettu uudistettu painos. Uusia Pistelukemistoja on lainattu runsaan puolen vuoden aikana Celianetista yhteensä 56 kappaletta. Voitaneen päätellä, että tällaiselle harjoitusmateriaalille on ollut tarvetta.

Julkaistiin alkuvuodesta [www.pistekirjoitus.fi-sivulla](http://www.pistekirjoitus.fi-sivulla) Teemu Kuusiston työstämät Matematiikan AsciiMath-merkinnät.

Neuvottelukunta päätti aloittaa Pistekirjoituksen perusteet -kirjan päivitystyön. Neuvottelukunnasta työhön osallistuvat Lauri Kannas, Essi Aura, Tuija Piili-Jokinen, Maria Rutenberg ja Eeva-Liisa Koskinen. Työtä jatketaan vuonna 2020.

Näkövammaisten Kulttuuripalvelu tiedusteli alkusyksystä neuvottelukunnalta mahdollisuutta tuottaa Opi pistenuotteja -opiskelumateriaali pistemuotoon. Opi pistenuotteja -sivusto on ensimmäinen suomalaisten tekijöiden laatima pistenuottien oppimateriaali. Sivuston julkistamistilaisuus pidettiin Iiris-talossa 31.10.

Neuvottelukunta päätti julkaista materiaalin pistemuodossa. Tämän hetkisten suunnitelmien mukaan Kulttuuripalvelu julkaisee kirjan ja neuvottelukunta rahoittaa projektia. Lauri Kannas tutkii asiaa Riikka Hännisen kanssa. Työ jatkuu vuonna 2020.

Päätettiin jatkaa jo useamman vuoden kesken ollutta työtä foneettisten merkkien pistekirjoitusmerkintöjen parissa. Pyydettiin Celian oppimateriaalisuunnittelija Hannele Wilkmania jatkamaan työtä ja etsimään merkeille tarkastajaa. Päivi Virkkunen Helsingin yliopistosta teki merkkien tarkastuksen, ja Kansainväliset foneettiset merkit (IPA) ja niitä vastaavat pistekirjoitusmerkit ilmestyi pdf-muodossa joulukuun alussa. Julkaisu on ladattavissa [www.pistekirjoitus.fi-sivustolla](http://www.pistekirjoitus.fi-sivustolla). Wilkman työstää julkaisun pistekirjamuotoon vuoden 2020 alkupuolella.

Pohjoismaisten Braille-neuvottelukuntien kokous Suomessa 9.-10.10.

Neuvottelukunta järjesti 9. -10. lokakuuta pohjoismaisten Braille-neuvottelukuntien kokouksen, joka pidettiin Iiris-talossa. Kokoukseen osallistui yhteensä 16 osallistujaa Ruotsista, Tanskasta ja Norjasta. Suomen neuvottelukunnasta kokoukseen osallistuivat Eeva-Liisa Koskinen, Essi Aura, Lauri Kannas, Riitta Korhonen, Tuija Piili-Jokinen, Maria Rutenberg, Tessa Bamberg ja Marjo Kauttonen.

Neuvottelukuntien jäsenille järjestettiin kokouksen yhteydessä perinteinen illanvietto 9.10. hotelli- ja kulttuurikeskus Sofiassa Vuosaaressa.

Kokouksen toinen päivä 10. lokakuuta oli avoin kaikille kiinnostuneille. Ilmoittautuneita avoimeen päivään oli 23 henkilöä, pääosin Celiasta, Valterista ja Näkövammaisten liitosta. Päivän teemoina olivat saavutettavuusasiat ja ohjelmoinnin opetus näkövammaisille koululaisille.

Muut matkat ja seminaarit

Essi Aura osallistui 15.–18.4.2019 matematiikan konferenssiin Pariisissa, <http://www.icevi-europe.org/teaching-teacher-training.php>. Essi Auran lisäksi konferenssiin osallistui pistematematiikkaa työstäviä henkilöitä Celiasta ja Valterista. Essi esitteli neuvottelukunnalle raportin matkasta.

Matkoja, konferensseja ja muita menoja varten laadittiin ja otettiin käyttöön matkaraportointipohja.